CELEX: 32022D0549
Language: da
Date: 2022-03-17 00:00:00
Title: Rådets afgørelse (EU) 2022/549 af 17. marts 2022 om den holdning, der skal indtages på Den Europæiske Unions vegne under anden del af fjerde møde i partskonferencen under Minamatakonventionen om kviksølv for så vidt angår vedtagelsen af en afgørelse om ændring af bilag A og B til nævnte konvention

6.4.2022   
               
               
                  DA
               
               
                  Den Europæiske Unions Tidende
               
               
                  L 107/78
               
            
         RÅDETS AFGØRELSE (EU) 2022/549
         af 17. marts 2022
         om den holdning, der skal indtages på Den Europæiske Unions vegne under anden del af fjerde møde i partskonferencen under Minamatakonventionen om kviksølv for så vidt angår vedtagelsen af en afgørelse om ændring af bilag A og B til nævnte konvention
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Minamatakonventionen om kviksølv (»konventionen«) blev indgået af Unionen ved Rådets afgørelse (EU) 2017/939 (1) og trådte i kraft den 16. august 2017.
                  
               
                     (2)
                  
                  
                     I medfør af afgørelse MC-1/1 om forretningsordenen, som blev vedtaget på det første møde i konferencen mellem parterne i konventionen (»COP«), bør parterne i konventionen (»parterne«) bestræbe sig på at nå til enighed ved konsensus om alle væsentlige spørgsmål.
                  
               
                     (3)
                  
                  
                     I medfør af konventionens artikel 4, stk. 8, og artikel 5, stk. 10, bør COP senest den 16. august 2022 gennemgå bilag A og B til konventionen og kan overveje ændringer af disse bilag under hensyntagen til forslag forelagt af parterne i henhold til konventionens artikel 4, stk. 7, og artikel 5, stk. 9, oplysninger, som konventionens sekretariat (»sekretariatet«) gør tilgængelige i medfør af konventionens artikel 4, stk. 4, og artikel 5, stk. 4, og parternes adgang til teknisk og økonomisk gennemførlige kviksølvfrie alternativer, samtidig med at der tages hensyn til risici og fordele for miljøet og menneskers sundhed.
                  
               
                     (4)
                  
                  
                     Den 30. april 2021 forelagde Unionen konventionens sekretariat et forslag om ændring af bilag A og B til konventionen i overensstemmelse med nævnte konventions artikel 4, stk. 7, og artikel 5, stk. 9 (2). Formålet med Unionens forslag om ændring af bilag A til konventionen er at udvide dets anvendelsesområde til yderligere produkter tilsat kviksølv med tilhørende udfasningsdatoer eller foranstaltninger til regulering af kviksølv. Formålet med Unionens forslag om ændring af bilag B til konventionen er at indføre en udfasningsdato for produktion af polyurethan under anvendelse af kviksølvholdige katalysatorer.
                  
               
                     (5)
                  
                  
                     Forslag om ændring af bilag A til konventionen er også blevet forelagt af regionen Afrika og af Canada og Schweiz i fællesskab i overensstemmelse med konventionens artikel 4, stk. 7.
                  
               
                     (6)
                  
                  
                     COP bør under anden del af sit fjerde møde kun behandle parternes forelæggelser om foreslåede ændringer af bilag A og B til konventionen i overensstemmelse med konventionens artikel 4, stk. 7, og artikel 5, stk. 9.
                  
               
                     (7)
                  
                  
                     Unionen bør støtte ændringer af bilag A og B til konventionen, for så vidt de er i overensstemmelse med Unionens forelæggelse eller med gældende EU-ret.
                  
               
                     (8)
                  
                  
                     Unionen bør også støtte ændringer af bilag A til konventionen vedrørende produkter tilsat kviksølv, i det omfang de vedrører udfasning af produkter tilsat kviksølv, som hverken er reguleret i henhold til EU-retten eller fremstillet i Unionen. I det omfang der henvises hertil i regionen Afrikas forelæggelse, bør Unionen også støtte ændringer af bilag A til konventionen, for så vidt de omfatter kompaktlysstofrør, triband-phosphor-lysstofrør, koldkatodelysstofrør og lysstofrør med eksterne elektroder, der anvendes i elektrisk og elektronisk udstyr, for hvilke anmodningerne om forlængelse af undtagelserne for anvendelse af kviksølv er blevet afvist i overensstemmelse med Europa-Parlamentets og Rådets direktiv 2011/65/EU (3).
                  
               
                     (9)
                  
                  
                     Under anden del af fjerde møde i COP, der skal finde sted den 21.-25. marts 2022, vil parterne overveje at vedtage en afgørelse om ændring af bilag A og B til konventionen.
                  
               
                     (10)
                  
                  
                     Det er hensigtsmæssigt at fastlægge den holdning, der skal indtages på Unionens vegne under anden del af fjerde møde i COP, da den foreslåede afgørelse, hvis den vedtages, vil have retsvirkninger, eftersom parterne vil skulle træffe foranstaltninger til at gennemføre den på nationalt eller regionalt plan eller begge dele —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne under anden del af fjerde møde i COP under konventionen, er at støtte vedtagelsen af en afgørelse om ændring af bilag A og B til konventionen, som:
            
                        —
                     
                     
                        er i overensstemmelse med det forslag fra Unionen, der blev forelagt for konventionens sekretariat den 30. april 2021 i overensstemmelse med konventionens artikel 4, stk. 7, og artikel 5, stk. 9, eller
                     
                  
                        —
                     
                     
                        er i overensstemmelse med gældende EU-ret, eller
                     
                  
                        —
                     
                     
                        vedrører udfasning af produkter tilsat kviksølv, som hverken er reguleret i henhold til EU-retten eller fremstillet i Unionen, eller
                     
                  
                        —
                     
                     
                        vedrører kategorierne for kviksølvholdige rør, som er omhandlet i regionen Afrikas forelæggelse i overensstemmelse med konventionens artikel 4, stk. 7, og for hvilke anmodningerne om forlængelse af undtagelserne for anvendelse af kviksølv er blevet afvist i overensstemmelse med direktiv 2011/65/EU.
                     
                  
         
            Artikel 2
            I lyset af udviklingen under anden del af fjerde møde i COP kan Unionens repræsentanter aftale justeringer af den i artikel 1 omhandlede holdning i samråd med medlemsstaterne under koordineringsmøder på stedet uden yderligere afgørelse truffet af Rådet.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 17. marts 2022.
            
               
                  På Rådets vegne
               
               B. POMPILI
               
                  Formand
               
            
         
         
            (1)  Rådets afgørelse (EU) 2017/939 af 11. maj 2017 om indgåelse på Den Europæiske Unions vegne af Minamatakonventionen om kviksølv (EUT L 142 af 2.6.2017, s. 4).
         
            (2)  Rådets afgørelse (EU) 2021/727 af 29. april 2021 om forelæggelse på Den Europæiske Unions vegne af forslag om ændring af bilag A og B til Minamatakonventionen om kviksølv vedrørende produkter tilsat kviksølv og fremstillingsprocesser, hvor der anvendes kviksølv eller kviksølvforbindelser (EUT L 155 af 5.5.2021, s. 23).
         
            (3)  Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (EUT L 174 af 1.7.2011, s. 88).